title: Komission täytäntöönpanoasetus (EU) 2020/642, annettu 12 päivänä toukokuuta 2020, perusaineen L-kysteiini hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (ETA:n kannalta merkityksellinen teksti)

text:
                  13.5.2020

                  FI

                  Euroopan unionin virallinen lehti

                  L 150/134

         KOMISSION TÄYTÄNTÖÖNPANOASETUS (EU) 2020/642,
         annettu 12 päivänä toukokuuta 2020,
         perusaineen L-kysteiini hyväksymisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 23 artiklan 5 kohdan yhdessä sen 13 artiklan 2 kohdan kanssa,
         sekä katsoo seuraavaa:

                     (1)

                     Komissio vastaanotti 9 päivänä helmikuuta 2018 yritykseltä Soleo-EcoSolutions L-kysteiinin hyväksymistä perusaineeksi koskevan hakemuksen. Hakemuksen mukana toimitettiin 23 artiklan 3 kohdan toisen alakohdan mukaisesti vaadittavat tiedot.

                     (2)

                     Komissio pyysi Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, tieteellistä apua. Elintarviketurvallisuusviranomainen esitti komissiolle teknisen raportin L-kysteiinistä 29 päivänä tammikuuta 2019 (2). Komissio esitti L-kysteiiniä koskevan tarkastelukertomuksen (3) ja tämän asetuksen luonnoksen pysyvälle kasvi-, eläin-, elintarvike- ja rehukomitealle 17 päivänä heinäkuuta 2019.

                     (3)

                     Hakijan toimittamat tiedot osoittavat, että L-kysteiini täyttää Euroopan parlamentin ja neuvoston asetuksen (EY) N:o 178/2002 (4) 2 artiklassa määritellyt elintarvikkeen kriteerit. Sitä ei käytetä ensisijaisesti kasvinsuojelutarkoituksiin, mutta se on hyödyllinen kasvinsuojelussa tuotteessa, joka koostuu kyseisestä aineesta. Näin ollen sitä on pidettävä perusaineena.

                     (4)

                     Tehdyistä tutkimuksista on käynyt ilmi, että L-kysteiinin voidaan yleisesti olettaa täyttävän asetuksen (EY) N:o 1107/2009 23 artiklassa säädetyt vaatimukset erityisesti niiden tutkittujen käyttötarkoitusten osalta, jotka luetellaan komission tarkastelukertomuksessa. Näin ollen on aiheellista hyväksyä L-kysteiini perusaineeksi.

                     (5)

                     Asetuksen (EY) N:o 1107/2009 13 artiklan 2 kohdan sekä 6 artiklan mukaisesti ja ottaen huomioon nykyisen tieteellisen ja teknisen tietämyksen hyväksyntään on kuitenkin tarpeen sisällyttää tiettyjä edellytyksiä, jotka täsmennetään tämän asetuksen liitteessä I.

                     (6)

                     Asetuksen (EY) N:o 1107/2009 13 artiklan 4 kohdan mukaisesti komission täytäntöönpanoasetuksen (EU) N:o 540/2011 (5) liitettä olisi muutettava.

                     (7)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Perusaineen hyväksyminen
            Hyväksytään aine L-kysteiini perusaineeksi liitteessä I vahvistetun mukaisesti.

            2 artikla
            Täytäntöönpanoasetuksen (EU) N:o 540/2011 muuttaminen
            Muutetaan täytäntöönpanoasetus (EU) N:o 540/2011 tämän asetuksen liitteen II mukaisesti.

            3 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 12 päivänä toukokuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 309, 24.11.2009, s. 1.

            (2)  EFSA (Euroopan elintarviketurvallisuusviranomainen), 2019. Technical report on the outcome of the consultation with Member States and EFSA on the basic substance application for L-cysteine for use in plant protection as insecticide. EFSA supporting publication 2019: EN-1562 46 pp. doi:10.2903/sp.efsa.2019.EN-1562.

            (3)  Final Review report for the basic substance L-cysteine finalised in the Standing Committee on Plants, Animals, Food and Feed at its meeting on 24 March 2020 in view of the approval of L-cysteine as basic substance in accordance with Regulation (EC) No 1107/2009 (SANTE/11056/2019).

            (4)  Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).

            (5)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            LIITE I

                        Nimi, tunnistenumero

                        IUPAC-nimi

                        Puhtaus  (1)

                        Hyväksymispäivä

                        Erityiset säännökset

                        L-kysteiini (E 920)
                        CAS-numero: 52-89-1
                        EINECS: 200-157-7
                        (L-kysteiinihydrokloridi)
                        CAS-numero: 7048-04-6
                        EINECS: 615-117-8
                        (L-kysteiinihydrokloridimonohydraatti)

                        L-kysteiinihydrokloridi (1:1)

                        Vähintään 98,0 % L-kysteiinihydrokloridia (vedettömästä aineesta)
                        Elintarvikelaatuinen komission asetuksen (EU) N:o 231/2012  (2) mukaisesti.
                        Enintään1,5 mg/kg As
                        Enintään 5 mg/kg Pb

                        2.6.2020

                        L-kysteiiniä (E 920) on käytettävä sekoituksena matriksilla (jauho, elintarvikelaatuinen), pitoisuus enintään 8% (L-kysteiinihydrokloridia, vedettömästä aineesta) L-kysteiiniä koskevan tarkastelukertomuksen (SANTE/11056/2019) päätelmiin ja erityisesti sen lisäyksiin I ja II sisältyvien erityisten edellytysten mukaisesti.

               (1)  Lisätietoja perusaineen tunnistuksesta, spesifikaatiosta ja käyttötavasta annetaan perusainetta koskevassa tarkastelukertomuksessa.

               (2)  Komission asetus (EU) N:o 231/2012, annettu 9 päivänä maaliskuuta 2012, Euroopan parlamentin ja neuvoston asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmien vahvistamisesta (EUVL L 83, 22.3.2012, s. 1).

            LIITE II
            Lisätään täytäntöönpanoasetuksen (EU) N:o 540/2011 liitteessä olevaan C osaan kohta seuraavasti:

                           Nro

                           Nimi, tunnistenumero

                           IUPAC-nimi

                           Puhtaus  (1)

                           Hyväksymispäivä

                           Erityiset säännökset

                           ”21

                           L-kysteiini (E 920)
                           CAS-numero: 52-89-1
                           EINECS: 200-157-7
                           (L-kysteiinihydrokloridi)
                           CAS-numero: 7048-04-6
                           EINECS: 615-117-8
                           (L-kysteiinihydrokloridimonohydraatti)

                           L-kysteiinihydrokloridi (1:1)

                           Vähintään 98,0 % L-kysteiinihydrokloridia (vedettömästä aineesta)
                           Elintarvikelaatuinen komission asetuksen (EU) N:o 231/2012 mukaisesti.
                           Enintään 1,5 mg/kg As
                           Enintään 5 mg/kg Pb

                           2.6.2020

                           L-kysteiiniä (E 920) on käytettävä sekoituksena matriksilla (jauho, elintarvikelaatuinen), pitoisuus enintään 8% (L-kysteiinihydrokloridia, vedettömästä aineesta) L-kysteiiniä koskevan tarkastelukertomuksen (SANTE/11056/2019) päätelmiin ja erityisesti sen lisäyksiin I ja II sisältyvien erityisten edellytysten mukaisesti.”

               (1)  Lisätietoja perusaineen tunnistuksesta, spesifikaatiosta ja käyttötavasta annetaan sitä koskevassa tarkastelukertomuksessa.


title: Komission täytäntöönpanoasetus (EU) 2020/645, annettu 7 päivänä toukokuuta 2020, erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän muun kuin vähäisen muutoksen hyväksymisestä (”Pataca de Galicia”/”Patata de Galicia” (SMM))

text:
                  14.5.2020

                  FI

                  Euroopan unionin virallinen lehti

                  L 151/1

         KOMISSION TÄYTÄNTÖÖNPANOASETUS (EU) 2020/645,
         annettu 7 päivänä toukokuuta 2020,
         erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän muun kuin vähäisen muutoksen hyväksymisestä (”Pataca de Galicia”/”Patata de Galicia” (SMM))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Komissio on asetuksen (EU) N:o 1151/2012 53 artiklan 1 kohdan ensimmäisen alakohdan mukaisesti tutkinut Espanjan esittämän pyynnön, joka koski komission asetuksen (EY) N:o 148/2007 (2), sellaisena kuin se on muutettuna täytäntöönpanoasetuksella (EU) N:o 1366/2011 (3), nojalla rekisteröidyn suojatun maantieteellisen merkinnän ”Pataca de Galicia” / ”Patata de Galicia” eritelmän muutoksen hyväksymistä.

                     (2)

                     Koska kyseessä ei ole asetuksen (EU) N:o 1151/2012 53 artiklan 2 kohdan mukainen vähäinen muutos, komissio julkaisi muutospyynnön kyseisen asetuksen 50 artiklan 2 kohdan a alakohdan mukaisesti Euroopan unionin virallisessa lehdessä (4).

                     (3)

                     Komissiolle ei ole toimitettu asetuksen (EU) N:o 1151/2012 51 artiklan mukaisia vastaväitteitä, minkä vuoksi eritelmän muutos olisi hyväksyttävä,

               ON HYVÄKSYNYT TÄMÄN ASETUKSEN:

            1 artikla
            Hyväksytään nimitystä ”Pataca de Galicia” / ”Patata de Galicia” (SMM) koskeva eritelmän muutos, joka on julkaistu Euroopan unionin virallisessa lehdessä.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 7 päivänä toukokuuta 2020.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 343, 14.12.2012, s. 1.

            (2)  Komission asetus (EY) N:o 148/2007, annettu 15 päivänä helmikuuta 2007, joidenkin nimien rekisteröimisestä suojattujen alkuperänimitysten ja suojattujen maantieteellisten merkintöjen rekisteriin (Geraardsbergse mattentaart (SMM) – Pataca de Galicia tai Patata de Galicia (SMM) – Poniente de Granada (SAN) – Gata-Hurdes (SAN) – Patatas de Prades tai Patates de Prades (SMM) – Mantequilla de Soria (SAN) – Huile d’olive de Nîmes (SAN) – Huile d’olive de Corse tai Huile d’olive de Corse-Oliu di Corsica (SAN) – Clémentine de Corse (SMM) – Agneau de Sisteron (SMM) – Connemara Hill Lamb tai Uain Sléibhe Chonamara (SMM) – Sardegna (SAN) – Carota dell’Altopiano del Fucino (SMM) – Stelvio tai Stilfser (SAN) – Limone Femminello del Gargano (SMM) – Azeitonas de Conserva de Elvas e Campo Maior (SAN) – Chouriça de Carne de Barroso-Montalegre (SMM) – Chouriço de Abóbora de Barroso-Montalegre (SMM) – Sangueira de Barroso-Montalegre (SMM) – Batata de Trás-os-Montes (SMM) – Salpicão de Barroso-Montalegre (SMM) – Alheira de Barroso-Montalegre (SMM) – Cordeiro de Barroso, Anho de Barroso tai Borrego de leite de Barroso (SMM) – Azeite do Alentejo Interior (SAN) – Paio de Beja (SMM) – Linguíça do Baixo Alentejo tai Chouriço de carne do Baixo Alentejo (SMM) – Ekstra deviško oljčno olje Slovenske Istre (SAN)) (EUVL L 46, 16.2.2007, s. 14).

            (3)  Komission täytäntöönpanoasetus (EU) N:o 1366/2011, annettu 19 joulukuuta 2011, erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän suurten muutosten hyväksymisestä [Pataca de Galicia / Patata de Galicia (SMM)] (EUVL L 341, 22.12.2011, s. 29).

            (4)  EUVL C 434, 27.12.2019, s. 11.


title: Komission täytäntöönpanoasetus (EU) 2020/646, annettu 13 päivänä toukokuuta 2020, tehoaineen lavandulyylisenesioaatti hyväksymisestä vähäriskisenä tehoaineena kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 muuttamisesta (ETA:n kannalta merkityksellinen teksti)

text:
                  14.5.2020

                  FI

                  Euroopan unionin virallinen lehti

                  L 151/3

         KOMISSION TÄYTÄNTÖÖNPANOASETUS (EU) 2020/646,
         annettu 13 päivänä toukokuuta 2020,
         tehoaineen lavandulyylisenesioaatti hyväksymisestä vähäriskisenä tehoaineena kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 13 artiklan 2 kohdan yhdessä sen 22 artiklan 1 kohdan kanssa,
         sekä katsoo seuraavaa:

                     (1)

                     Suterra Europe Biocontrol S.L. toimitti 17 päivänä heinäkuuta 2015 Italialle asetuksen (EY) N:o 1107/2009 7 artiklan 1 kohdan mukaisesti hakemuksen tehoaineen lavandulyylisenesioaatti hyväksymiseksi.

                     (2)

                     Kyseisen asetuksen 9 artiklan 3 kohdan mukaisesti Italia ilmoitti esittelevänä jäsenvaltiona 29 päivänä joulukuuta 2016 hakijalle, muille jäsenvaltioille, komissiolle ja Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, että hakemus voidaan ottaa käsiteltäväksi.

                     (3)

                     Esittelevä jäsenvaltio toimitti 22 päivänä elokuuta 2017 arviointikertomuksen luonnoksen komissiolle ja kopion siitä elintarviketurvallisuusviranomaiselle. Siinä arvioitiin, voidaanko kyseisen tehoaineen olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit.

                     (4)

                     Elintarviketurvallisuusviranomainen noudatti asetuksen (EY) N:o 1107/2009 12 artiklan 1 kohdan säännöksiä. Se pyysi asetuksen (EY) N:o 1107/2009 12 artiklan 3 kohdan mukaisesti hakijaa toimittamaan lisätietoja jäsenvaltioille, komissiolle ja elintarviketurvallisuusviranomaiselle. Esittelevän jäsenvaltion näistä lisätiedoista tekemä arviointi toimitettiin elintarviketurvallisuusviranomaiselle päivitetyn arviointikertomuksen luonnoksena 9 päivänä lokakuuta 2018.

                     (5)

                     Elintarviketurvallisuusviranomainen ilmoitti 4 päivänä tammikuuta 2019 hakijalle, jäsenvaltioille ja komissiolle päätelmänsä (2) siitä, voidaanko tehoaineen lavandulyylisenesioaatti olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit. Elintarviketurvallisuusviranomainen asetti päätelmänsä julkisesti saataville.

                     (6)

                     Komissio esitteli 22 päivänä lokakuuta 2019 pysyvälle kasvi-, eläin-, elintarvike- ja rehukomitealle lavandulyylisenesioaattia koskevan tarkastelukertomuksen ja 23 päivänä maaliskuuta 2020 asetusluonnoksen lavandulyylisenesioaatin hyväksymisestä.

                     (7)

                     Hakijalle annettiin mahdollisuus esittää huomautuksensa tarkastelukertomuksesta.

                     (8)

                     Asetuksen (EY) N:o 1107/2009 4 artiklassa säädettyjen hyväksymiskriteerien täyttyminen on osoitettu vähintään yhden kyseistä tehoainetta sisältävän kasvinsuojeluaineen yhden tai useamman edustavan käyttötarkoituksen osalta ja erityisesti tutkittujen ja tarkastelukertomuksessa lueteltujen käyttötarkoitusten osalta.

                     (9)

                     Lisäksi komissio katsoo, että lavandulyylisenesioaatti on asetuksen (EY) N:o 1107/2009 22 artiklan mukaisesti vähäriskisenä pidettävä tehoaine. Lavandulyylisenesioaatti ei ole huolta aiheuttava aine, ja se täyttää asetuksen (EY) N:o 1107/2009 liitteessä II olevassa 5.1.3 kohdassa vahvistetut edellytykset.

                     (10)

                     Näin ollen on aiheellista hyväksyä lavandulyylisenesioaatti vähäriskisenä tehoaineena.

                     (11)

                     Asetuksen (EY) N:o 1107/2009 13 artiklan 2 kohdan sekä sen 6 artiklan mukaisesti ja ottaen huomioon nykyinen tieteellinen ja tekninen tietämys on kuitenkin tarpeen säätää tietyistä edellytyksistä.

                     (12)

                     Asetuksen (EY) N:o 1107/2009 13 artiklan 4 kohdan mukaisesti komission täytäntöönpanoasetusta (EU) N:o 540/2011 (3) olisi muutettava.

                     (13)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Tehoaineen hyväksyminen
            Hyväksytään liitteessä I esitetty tehoaine lavandulyylisenesioaatti kyseisessä liitteessä vahvistetuin edellytyksin.

            2 artikla
            Täytäntöönpanoasetuksen (EU) N:o 540/2011 muuttaminen
            Muutetaan täytäntöönpanoasetus (EU) N:o 540/2011 tämän asetuksen liitteen II mukaisesti.

            3 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä toukokuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 309, 24.11.2009, s. 1.

            (2)  EFSA Journal 2020;18(3):5588.

            (3)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            LIITE I

                        Nimi, tunnistenumero

                        IUPAC-nimi

                        Puhtaus  (1)

                        Hyväksymispäivä

                        Hyväksynnän päättymispäivä

                        Erityiset säännökset

                        Lavandulyylisenesioaatti
                        CAS-numero: 23960-07-8
                        CIPAC-numero: Ei saatavilla

                        (RS)-5-metyyli-2-(prop-1-en-2-yyli)heks-4-en-1-yyli 3-metyylibut-2-enoaatti

                        ≥ 894 g/kg

                        3. kesäkuuta 2020

                        3. kesäkuuta 2035

                        Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon lavandulyylisenesioaattia koskevan tarkastelukertomuksen päätelmät ja erityisesti sen lisäykset I ja II.
                        Jäsenvaltioiden on arvioitava mahdolliset käyttötarkoituksen laajentamiset koskemaan muita kuin passiivisesti toimivia annostelulaitteita, jotta voidaan määrittää, ovatko ehdotetut käyttötarkoituksen laajennukset asetuksen (EY) N:o 1107/2009 29 artiklan 1 kohdan vaatimusten ja komission asetuksessa (EU) N:o 546/2011 (2) säädettyjen yhdenmukaisten periaatteiden mukaisia.

               (1)  Lisätietoja tehoaineen tunnistuksesta ja spesifikaatiosta annetaan sitä koskevassa tarkastelukertomuksessa.

               (2)  Komission asetus (EU) N:o 546/2011, annettu 10 päivänä kesäkuuta 2011 , Euroopan parlamentin ja neuvoston asetuksen (EY) N:o 1107/2009 täytäntöönpanosta kasvinsuojeluaineiden arvioimista ja hyväksymistä koskevien yhdenmukaisten periaatteiden osalta (EUVL L 155, 11.6.2011, s. 127).

            LIITE II
            Lisätään täytäntöönpanoasetuksen (EU) N:o 540/2011 liitteessä olevaan D osaan kohta seuraavasti:

                           ”19

                           Lavandulyylisenesioaatti
                           CAS-numero: 23960-07-8
                           CIPAC-numero: Ei saatavilla

                           (RS)-5-metyyli-2-(prop-1-en-2-yyli)heks-4-en-1-yyli 3-metyylibut-2-enoaatti

                           ≥ 894 g/kg

                           3. kesäkuuta 2020

                           3. kesäkuuta 2035

                           Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon lavandulyylisenesioaattia koskevan tarkastelukertomuksen päätelmät ja erityisesti sen lisäykset I ja II.
                           Jäsenvaltioiden on arvioitava mahdolliset käyttötarkoituksen laajennukset koskemaan muita kuin passiivisesti toimivia annostelulaitteita, jotta voidaan määrittää, ovatko ehdotetut käyttötarkoituksen laajentamiset asetuksen (EY) N:o 1107/2009 29 artiklan 1 kohdan vaatimusten ja komission asetuksessa (EU) N:o 546/2011 (*1) säädettyjen yhdenmukaisten periaatteiden mukaisia.

               (*1)  Komission asetus (EU) N:o 546/2011, annettu 10 päivänä kesäkuuta 2011 , Euroopan parlamentin ja neuvoston asetuksen (EY) N:o 1107/2009 täytäntöönpanosta kasvinsuojeluaineiden arvioimista ja hyväksymistä koskevien yhdenmukaisten periaatteiden osalta (EUVL L 155, 11.6.2011, s. 127).”


title: Komission täytäntöönpanoasetus (EU) 2020/653, annettu 14 päivänä toukokuuta 2020, täytäntöönpanoasetusten (EU) N:o 540/2011 ja (EU) 2019/706 oikaisemisesta siltä osin kuin on kyse tehoaineen karvoni CAS-numerosta (ETA:n kannalta merkityksellinen teksti)

text:
                  15.5.2020

                  FI

                  Euroopan unionin virallinen lehti

                  L 152/1

         KOMISSION TÄYTÄNTÖÖNPANOASETUS (EU) 2020/653,
         annettu 14 päivänä toukokuuta 2020,
         täytäntöönpanoasetusten (EU) N:o 540/2011 ja (EU) 2019/706 oikaisemisesta siltä osin kuin on kyse tehoaineen karvoni CAS-numerosta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 20 artiklan 1 kohdan,
         sekä katsoo seuraavaa:

                     (1)

                     Komission täytäntöönpanoasetuksella (EU) 2019/706 (2) uusittiin tehoaineen karvoni hyväksyntä ja sisällytettiin se komission täytäntöönpanoasetuksen (EU) N:o 540/2011 (3) liitteeseen.

                     (2)

                     Täytäntöönpanoasetuksen (EU) 2019/706 voimaantulon jälkeen huomattiin virhe, joka koskee tehoaineesta karvoni täytäntöönpanoasetuksen (EU) 2019/706 liitteissä käytettyä CAS-numeroa (Chemical Abstracts Number of the American Chemical Society).

                     (3)

                     CAS-numero on kemiallisen aineen yksilöllinen tunniste, jota käytetään myös, kun on kyse kasvinsuojeluaineisiin sisältyvästä tehoaineesta; sitä käytetään viitetietona kemikaalien kaupassa ja sääntelytoimissa maailmanlaajuisesti, eikä se rajoitu koskemaan torjunta-aineita. Nimeä ja tunnistenumeroa koskevassa sarakkeessa mainitaan virheellisesti ”Karvoni 244-16-8”. Tämä eritelmä olisi korvattava maininnalla ”Karvoni 2244-16-8”.

                     (4)

                     Tehoaineella karvoni on useita CAS-numeroita. Kuitenkin vain yhdelle on myönnetty hyväksyntä kasvinsuojeluaineena. CAS-numerot – sellaisina kuin ne ovat mainittuina unionin täytäntöönpanosäädöksissä, joilla tehoaineet hyväksytään – toistetaan kansainvälisissä tietokannoissa, ja viittauksia käytetään kasvinsuojeluaineiden myöhempään hyväksymiseen jäsenvaltioissa ja unionin ulkopuolella. CAS-numero 244-16-8 ei vastaa mitään olemassa olevaa rekisteröityä kemiallista ainetta; kyseistä tehoainetta ei sen vuoksi yksilöitäisi asianmukaisesti kasvinsuojeluaineiden hyväksymistä varten. Koska aineen yksilöinnistä voi aiheutua sekaannusta kemikaalien hallinnoinnissa ja kaupassa, on tarpeen oikaista täytäntöönpanoasetuksen (EU) 2019/706 liitteissä ja niin ikään täytäntöönpanoasetuksessa (EU) N:o 540/2011 mainittu CAS-numero.

                     (5)

                     Selvyyden vuoksi on aiheellista korvata täytäntöönpanoasetuksen (EU) 2019/706 liite I ja täytäntöönpanoasetuksen (EU) N:o 540/2011 liitteessä oleva asiaa koskeva 135 kohta.

                     (6)

                     Selkeyden ja oikeusvarmuuden varmistamiseksi talouden toimijoiden ja toimeenpanoviranomaisten kannalta tämän asetuksen olisi tultava voimaan kiireellisesti.

                     (7)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Täytäntöönpanoasetuksen (EU) 2019/706 oikaiseminen
            Oikaistaan täytäntöönpanoasetuksen (EU) 2019/706 liite I tämän asetuksen liitteen I mukaisesti.

            2 artikla
            Täytäntöönpanoasetuksen (EU) N:o 540/2011 oikaiseminen
            Oikaistaan täytäntöönpanoasetuksen (EU) N:o 540/2011 liite tämän asetuksen liitteen II mukaisesti.

            3 artikla
            Voimaantulo
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 14 päivänä toukokuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 309, 24.11.2009, s. 1.

            (2)  Komission täytäntöönpanoasetus (EU) 2019/706, annettu 7 päivänä toukokuuta 2019, tehoaineen karvoni hyväksynnän uusimisesta kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (EUVL L 120, 8.5.2019, s. 11).

            (3)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            LIITE I
            Korvataan täytäntöönpanoasetuksen (EU) 2019/706 liite I seuraavasti:

                              ”Nimi,
                              tunnistenumero

                           IUPAC-nimi

                           Puhtaus  (1)

                           Hyväksymispäivä

                           Hyväksynnän päättymispäivä

                           Erityiset säännökset

                           Karvoni
                           2244-16-8 (d-karvoni = S-karvoni = (+) -karvoni)
                           Karvoni: 602
                           d-karvoni: ei annettu

                           (S)-5-isopropenyyli-2-metyylisykloheks-2-en-1-oni
                           tai
                           (S)-p-menta-6,8-dien-2-oni

                           923 g/kg d-karvoni

                           1. elokuuta 2019

                           31. heinäkuuta 2034

                           Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon karvonin hyväksynnän uusimista koskevan kertomuksen päätelmät ja erityisesti sen lisäykset I ja II.
                           Tässä kokonaisarvioinnissa jäsenvaltioiden on kiinnitettävä erityistä huomiota

                                       —

                                       käyttäjien suojeluun varmistaen myös, että käyttöedellytyksiin kuuluu asianmukaisten henkilönsuojainten käyttö.

                                 Käyttöedellytyksiin on tarvittaessa sisällyttävä riskinhallintatoimenpiteitä. Erityistä huomiota olisi kiinnitettävä siihen, että karvonia sisältävien kasvinsuojeluaineiden käytön jälkeen ennen varastoon siirtämistä jää tarvittava ajanjakso.
                           Hakijan on toimitettava komissiolle, jäsenvaltioille ja elintarviketurvallisuusviranomaiselle vahvistavat tiedot seuraavista:

                                       —

                                       vedenkäsittelyprosessien vaikutus pinta- ja pohjavedessä esiintyvien jäämien luonteeseen, kun pintavettä otetaan juomavedeksi.

                                 Hakijan on toimitettava nämä tiedot kahden vuoden kuluessa päivästä, jona komissio on julkistanut ohjeasiakirjan vedenkäsittelyprosessien vaikutuksen arvioinnista pinta- ja pohjavedessä esiintyvien jäämien luonteeseen.

               (1)  Lisätietoja tehoaineen tunnistuksesta ja spesifikaatiosta annetaan uusimista koskevassa kertomuksessa.”

            LIITE II
            Korvataan täytäntöönpanoasetuksen (EU) N:o 540/2011 liitteessä olevassa B osassa oleva karvonia koskeva 135 kohta seuraavasti:

                           Nro

                              Nimi,
                              tunnistenumero

                           IUPAC-nimi

                           Puhtaus  (1)

                           Hyväksymispäivä

                           Hyväksynnän päättymispäivä

                           Erityiset säännökset

                           ”135

                           Karvoni
                           2244-16-8 (d-karvoni = S-karvoni = (+) -karvoni)
                           Karvoni: 602
                           d-karvoni: ei annettu

                           (S)-5-isopropenyyli-2-metyylisykloheks-2-en-1-oni
                           tai
                           (S)-p-menta-6,8-dien-2-oni

                           923 g/kg d-karvoni

                           1. elokuuta 2019

                           31. heinäkuuta 2034

                           Asetuksen (EY) N:o 1107/2009 29 artiklan 6 kohdassa tarkoitettujen yhdenmukaisten periaatteiden täytäntöönpanemiseksi on otettava huomioon karvonin hyväksynnän uusimista koskevan kertomuksen päätelmät ja erityisesti sen lisäykset I ja II.
                           Tässä kokonaisarvioinnissa jäsenvaltioiden on kiinnitettävä erityistä huomiota

                                       —

                                       käyttäjien suojeluun varmistaen myös, että käyttöedellytyksiin kuuluu asianmukaisten henkilönsuojainten käyttö.

                                 Käyttöedellytyksiin on tarvittaessa sisällyttävä riskinhallintatoimenpiteitä. Erityistä huomiota olisi kiinnitettävä siihen, että karvonia sisältävien kasvinsuojeluaineiden käytön jälkeen ennen varastoon siirtämistä jää tarvittava ajanjakso.
                           Hakijan on toimitettava komissiolle, jäsenvaltioille ja elintarviketurvallisuusviranomaiselle vahvistavat tiedot seuraavista:

                                       —

                                       vedenkäsittelyprosessien vaikutus pinta- ja pohjavedessä esiintyvien jäämien luonteeseen, kun pintavettä otetaan juomavedeksi.

                                 Hakijan on toimitettava nämä tiedot kahden vuoden kuluessa päivästä, jona komissio on julkistanut ohjeasiakirjan vedenkäsittelyprosessien vaikutuksen arvioinnista pinta- ja pohjavedessä esiintyvien jäämien luonteeseen.”

               (1)  Lisätietoja tehoaineen tunnistuksesta ja spesifikaatiosta annetaan uusimista koskevassa kertomuksessa.


title: Komission täytäntöönpanoasetus (EU) 2020/658, annettu 15 päivänä toukokuuta 2020, lopullisen tasoitustullin käyttöönotosta Turkista peräisin olevan tietyn kirjolohen tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta annetun täytäntöönpanoasetuksen (EU) 2015/309 muuttamisesta Euroopan parlamentin ja neuvoston asetuksen (EU) 2016/1037 19 artiklan 4 kohdan mukaisen välivaiheen tarkastelun jälkeen

text:
                  18.5.2020

                  FI

                  Euroopan unionin virallinen lehti

                  L 155/3

         KOMISSION TÄYTÄNTÖÖNPANOASETUS (EU) 2020/658,
         annettu 15 päivänä toukokuuta 2020,
         lopullisen tasoitustullin käyttöönotosta Turkista peräisin olevan tietyn kirjolohen tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta annetun täytäntöönpanoasetuksen (EU) 2015/309 muuttamisesta Euroopan parlamentin ja neuvoston asetuksen (EU) 2016/1037 19 artiklan 4 kohdan mukaisen välivaiheen tarkastelun jälkeen
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon muista kuin Euroopan unionin jäsenvaltioista tapahtuvalta tuetulta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1037 (1), jäljempänä ’perusasetus’, ja erityisesti sen 19 artiklan,
         sekä katsoo seuraavaa:
         1.   MENETTELY

         1.1   Aiemmat tutkimukset ja voimassa olevat toimenpiteet

                     (1)

                     Komissio otti komission täytäntöönpanoasetuksella (EU) 2015/309 (2), jäljempänä ’alkuperäinen asetus’, käyttöön lopulliset tasoitustullit Turkista peräisin olevan tietyn kirjolohen tuonnissa, jäljempänä ’voimassa olevat toimenpiteet’. Tullit olivat 6,9–9,5 prosentin suuruisia.

                     (2)

                     Kaikkien vientiä harjoittavien tuottajien saamia tukia koskeneen osittaisen välivaiheen tarkastelun perusteella komissio päätti 4 päivänä kesäkuuta 2018 pitää alun perin käyttöön otetut toimenpiteet voimassa (komission täytäntöönpanoasetus (EU) 2018/823) (3). Se totesi, ettei Turkin lainsäädännön muutos, joka koski kirjolohen tuottajille myönnettäviä tukia, antanut aihetta tarkistaa tasoitustulleja kaikkien turkkilaisten kirjolohen tuottajien osalta. Lainsäädäntömuutoksen todettiin kuitenkin vaikuttaneen eri tavoin yksittäisiin yrityksiin ja riippuvan kunkin yrityksen erityistilanteesta (4).

               1.2   Osittaista välivaiheen tarkastelua koskeva pyyntö

                     (3)

                     Yksi turkkilaisista vientiä harjoittavista tuottajista, BAFA Su Ürünleri Yavru Üretim Merkezi Sanayi Ticaret AŞ, jäljempänä ’pyynnön esittäjä’, joka kuuluu Kiliç Groupiin, esitti 5 päivänä kesäkuuta 2018 osittaista välivaiheen tarkastelua koskevan pyynnön, joka rajoittui tukien tarkasteluun sen osalta.

                     (4)

                     Pyynnön esittäjä väitti, että Turkissa myönnettäviin tukiin liittyvät olosuhteet, joihin voimassa olevat, pyynnön esittäjään sovellettavat toimenpiteet perustuivat, olivat muuttuneet ja että muutokset olivat pyynnön esittäjän osalta pysyviä.

               1.3   Osittaisen välivaiheen tarkastelun vireillepano

                     (5)

                     Tiedotettuaan asiasta jäsenvaltioille komissio katsoi, että osittaisen välivaiheen tarkastelun vireillepanoon oli riittävästi näyttöä, minkä vuoksi se julkaisi 22 päivänä toukokuuta 2019Euroopan unionin virallisessa lehdessä perusasetuksen 19 artiklan 1 kohdan nojalla ilmoituksen osittaisen välivaiheen tarkastelun vireillepanosta (5), jäljempänä ’vireillepanoilmoitus’, Tarkastelu rajattiin koskemaan pyynnön esittäjälle myönnettyä tukea.

               1.4   Tarkastelua koskeva tutkimusajanjakso

                     (6)

                     Tarkastelua koskeva tutkimusajanjakso käsitti 1 päivän tammikuuta 2018 ja 31 päivän joulukuuta 2018 välisen ajan.

               1.5   Asianomaiset osapuolet

                     (7)

                     Vireillepanoilmoituksessa komissio pyysi asianomaisia osapuolia osallistumaan tutkimukseen. Lisäksi se ilmoitti erikseen pyynnön esittäjälle, unionin tuotannonalalle (tuottajajärjestölle) ja Turkin viranomaisille osittaisen välivaiheen tarkastelun vireillepanosta.

                     (8)

                     Asianomaisille osapuolille annettiin tilaisuus esittää näkökantansa kirjallisesti ja pyytää tulla kuulluiksi vireillepanoilmoituksessa asetetussa määräajassa.

                     (9)

                     Tanskan vesiviljelijöiden järjestö (Danish Aquaculture Association), jäljempänä ’DAO’, joka on valituksen tekijää alkuperäisessä tutkimuksessa edustava tuottajajärjestö, esitti asiasta näkökantansa. Se katsoi, että Turkin viranomaisten oikeudelliseen kehykseen tekemiä muutoksia ei voitu pitää pysyvinä ja että kirjolohen tuottajille, myös pyynnön esittäjälle, myönnettyjen tukien määrä oli edelleen suuri. Lisäksi se katsoi, ettei pyynnön esittäjä voinut pyytää komissiota tarkastelemaan uudelleen tukitasoaan yksinomaan Turkin liiran arvon heikkenemisen perusteella ja että komission olisi otettava huomioon muut kirjolohen tuottajille tarkoitetut tukijärjestelmät, joista pyynnön esittäjä saattaisi hyötyä. DAO:n mielestä komission olisi otettava huomioon myös muita tekijöitä kuten se, että Turkista tulevan tuonnin hinnat ovat huomattavasti alhaisemmat kuin unionin hinnat.

                     (10)

                     Komissio muistutti siitä, ettei välivaiheen tarkastelua koskeva pyyntö perustunut pelkästään Turkin liiran arvon heikkenemiseen, kuten DAO väitti. Tarkastelupyynnön tärkeimpänä perusteena oli pikemminkin se väite, että pyynnön esittäjälle myönnettyjen tukien taso aleni Turkissa vuonna 2016 voimaan tulleen lainsäädäntömuutoksen jälkeen. Lisäksi komissio totesi, että tarkastelu rajoittui pyynnön esittäjän tukitason arviointiin. Tässä tarkastelussa ei tarkasteltu hinnan alittavuuden tasoa (joka liittyi unionin tuotannonalalle aiheutuneen vahingon arviointiin). Näin ollen komissio arvioi pyynnön esittäjän tukien tasoa sekä muutosten pysyvyyttä, kuten jäljempänä johdanto-osan 30–57 kappaleessa esitetään.

                     (11)

                     Päätelmien ilmoittamisen ja täydentävän ilmoittamisen jälkeen DAO toisti näkemyksensä, että valuutan vaihtelua ei voitu pitää luonteeltaan pysyvänä muutoksena ja että komission olisi pitänyt pohtia, missä määrin liiran arvon heikkeneminen vaikutti tukitason kehitykseen.

                     (12)

                     Komissio myönsi, että Turkin liiran valuuttakurssi oli vaihdellut alkuperäisen tutkimuksen jälkeen ja ettei tällaista vaihtelua voitu itsessään pitää luonteeltaan pysyvänä muutoksena. Komissio oli kuitenkin eri mieltä DAO:n kanssa siitä, että sen olisi pitänyt käyttää alkuperäisessä tutkimuksessa käytettyä valuuttakurssia ”viitekurssina” arvioidessaan valuuttakurssin vaihtelun vaikutusta tukien määrän laskentaan. Vaikka valuuttakurssivaihtelut vaikuttavat väistämättä pyynnön esittäjän saamien tukien uudelleenlaskentaan, uudelleenlaskennan syynä on ollut vuoden 2016 lainsäädäntömuutoksen vaikutus pyynnön esittäjään. Tämän perusteella komissio hylkäsi väitteen.

               1.6   Kyselylomake ja tarkastuskäynti

                     (13)

                     Komissio pyysi ja tarkisti kaikki tiedot, joita katsottiin tarvittavan sen arvioimiseen, miten suorien tukien järjestelmän toteuttamista koskevat oikeudelliset muutokset vaikuttivat pyynnön esittäjään.

                     (14)

                     Komissio lähetti kyselylomakkeen pyynnön esittäjälle (ja siihen etuyhteydessä oleville yrityksille) sekä Turkin viranomaisille. Kummaltakin taholta saatiin kattavat vastaukset lomakkeen kysymyksiin. Komissio tarkisti vastauksissa annetut tiedot pyynnön esittäjän toimitiloissa.

               1.7   Osapuolille ilmoittaminen

                     (15)

                     Komissio ilmoitti 27 päivänä helmikuuta 2020 kaikille asianomaisille osapuolille olennaisista tosiasioista ja huomioista, joiden perusteella se aikoi ehdottaa pyynnön esittäjään sovellettavan tullin muuttamista. Asianomaisille osapuolille annettiin mahdollisuus esittää huomautuksia viimeistään 12 päivänä maaliskuuta 2020 ja pyytää kuulemista komission ja/tai kauppaan liittyvissä menettelyissä kuulemisesta vastaavan neuvonantajan kanssa. Komissio tarkasteli asianomaisten osapuolten esittämiä huomautuksia ja otti ne tarvittaessa huomioon. Osapuolille ilmoittamisen jälkeen komissio kuuli pyynnön esittäjää 12 päivänä maaliskuuta 2020.

                     (16)

                     Tarkasteltuaan huomautuksia, joita osapuolet olivat toimittaneet ilmoittamisen jälkeen, komissio antoi täydentävän ilmoituksen 3 päivänä huhtikuuta 2020. Se ilmoitti kaikille asianomaisille osapuolille aikomuksestaan muuttaa pyynnön esittäjään sovellettavaa tullia, jota oli ehdotettu alkuperäisessä yleisessä ilmoitusasiakirjassa. Asianomaisille osapuolille annettiin mahdollisuus esittää huomautuksia uusista ehdotetuista tosiasioista ja huomioista viimeistään 8 päivänä huhtikuuta 2020 ja pyytää kuulemista komission ja/tai kauppaan liittyvissä menettelyissä kuulemisesta vastaavan neuvonantajan kanssa. Komissio tarkasteli asianomaisten osapuolten esittämiä uusia huomautuksia ja otti ne tarvittaessa huomioon.

               2.   TARKASTELUN KOHTEENA OLEVA TUOTE JA SAMANKALTAINEN TUOTE

         2.1   Tarkastelun kohteena oleva tuote

                     (17)

                     Tarkastelun kohteena oleva tuote on kirjolohi (Oncorhynchus mykiss):

                                 —

                                 elävänä, kappalepaino enintään 1,2 kg, tai

                                 —

                                 tuoreena, jäähdytettynä, jäädytettynä ja/tai savustettuna:

                                 —

                                 kokonaisina kaloina (päineen), kiduksineen tai ilman kiduksia, perattuna tai perkaamattomana, kappalepaino enintään 1,2 kg, tai

                                 —

                                 päättömänä, kiduksineen tai ilman kiduksia, perattuna tai perkaamattomana, kappalepaino enintään 1 kg, tai

                                 —

                                 fileinä, kappalepaino enintään 400 g,
                                 joka on peräisin Turkista ja joka luokitellaan tällä hetkellä CN-koodeihin ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 ja ex 0305 43 00 (Taric-koodit 0301919011, 0302118011, 0303149011, 0304429010, 0304829010 ja 0305430011), jäljempänä ’tarkastelun kohteena oleva tuote’.

                     (18)

                     Kuten alkuperäisessä tutkimuksessakin komissio totesi, että unionissa tuotetut tuotteet ja Turkissa tuotetut tuotteet ovat perusasetuksen 2 artiklan c kohdassa tarkoitettuja samankaltaisia tuotteita.

               3.   TUTKIMUKSEN TULOKSET

         3.1   Alkuperäinen tutkimus

                     (19)

                     Kirjolohen tuotantotukia säännellään Turkissa maan hallituksen vuosittain antamalla asetuksella. Asetuksessa säädetään vesiviljelytuotannon perusedellytyksistä ja tukien määristä Turkissa. Asetuksen täytäntöönpanoa koskevista menettelyistä ja periaatteista määrätään Turkin elintarvikkeista, maataloudesta ja kotieläintuotannosta vastaavan ministeriön vuosittaisilla tiedonannoilla.

                     (20)

                     Alkuperäisessä tutkimuksessa tarkasteltuja tukia myönnettiin vuoden 2013 maataloustuista 7 päivänä maaliskuuta 2013 annetun ja 8 päivänä huhtikuuta 2013 Turkin virallisessa lehdessä nro 28612 julkaistun asetuksen nro 2013/4463, jäljempänä ’vuoden 2013 asetus’, nojalla. Kyseinen asetus koski vuonna 2013 tuotettua kirjolohta.

                     (21)

                     Tukia myönnettiin asetuksen nojalla kaikille kirjolohen tuottajille, joilla oli voimassa oleva kalankasvatusyksikköä koskeva tuotantolupa, joka koski meressä, patoaltaassa tai sisämaassa harjoitettavaa tuotantoa. Kirjolohen tuottajan oli mahdollista harjoittaa tuotantoa useiden tuotantolupien nojalla (useissa kalankasvatusyksiköissä) samassa patoaltaassa tai samalla merialueella.

                     (22)

                     Kunkin luvan nojalla harjoitettu tuotanto oli tukikelpoista seuraaviin enimmäismääriin saakka: kirjolohen tuottajat saivat 0,65 Turkin liiraa (TL) kilogrammalta kirjolohta, jos tuotanto oli enintään 250 tonnia vuodessa, ja puolet tästä määrästä (0,325 TL/kg), jos tuotanto oli 251–500 tonnia vuodessa. Tukea ei voinut saada siihen osaan vuosituotantoa, joka ylitti 500 tonnin rajan.

                     (23)

                     Pyynnön esittäjällä oli alkuperäisen tutkimusajanjakson aikana 13 kalankasvatusyksikköä, jäljempänä ’kasvatusyksikkö’ (ja vastaavasti 13 lupaa). Se sai tukea yhtätoista kasvatusyksikköään varten.

               3.2   Täytäntöönpanoasetuksen (EU) 2018/823 päätelmät

                     (24)

                     Täytäntöönpanoasetuksessa (EU) 2018/823 komissio arvioi vuoden 2016 lainsäädäntömuutosta ja sen vaikutusta kirjolohen tuottajien kokonaistukitasoon Turkissa.

                     (25)

                     Komissio totesi, että vuonna 2016 kirjolohen tuottajille myönnettiin tukia vuoden 2016 maataloustukia koskevan asetuksen nro 2016/8791 (6) perusteella, jäljempänä ’vuoden 2016 asetus’. Yksityiskohtaiset tukien myöntämisedellytykset vahvistettiin vesiviljelyn tukemista koskevassa tiedonannossa nro 2016/33 (7).

                     (26)

                     Tukien määrä (TL/kg) pysyi vuoden 2013 tasoilla, mutta vuoden 2016 asetuksen uudella 4.16 §:llä tuen piiristä suljettiin pois sellaiset lupien nojalla toimivat kasvatusyksiköt, jotka sijaitsivat ”ministeriön määrittelemällä samalla potentiaalisella alueella, samassa patoaltaassa tai alueellistetussa patoaltaassa, joka sijaitsee samalla vyöhykkeellä”.

                     (27)

                     Jos kirjolohen tuottajalla oli useampi kuin yksi tuotantolupa (tai ”kalankasvatusyksikkö”) samaa ministeriön määrittelemää potentiaalista merivyöhykettä, samaa patoallasta tai samoilla alueilla sijaitsevia patoaltaita varten ja nämä luvat tai yksiköt kuuluivat samalle henkilölle tai yritykselle, kyseiset luvat tai yksiköt katsottiin edellä mainitun pykälän perusteella, toisin kuin alkuperäisellä tutkimusajanjaksolla, yhdeksi kyseiselle yritykselle kuuluvaksi luvaksi tai yksiköksi, ja suora tuki oli maksettava tämän tulkinnan mukaisesti.

                     (28)

                     Komissio katsoi kuitenkin, että Turkissa suuri osa kirjolohen tuottajista oli sellaisia, joiden saamien tukien kokonaismäärään tämä rajoitus ei vaikuttanut merkittävästi. Lisäksi Turkin hallitus oli ottanut käyttöön uusia tukia seuraavien vuosien talousarvioennusteen pohjalta, minkä perusteella komissio katsoi, että tukien väheneminen saattoi yleisesti katsoen olla väliaikaista eikä sitä voitu pitää pysyvänä muutoksena.

                     (29)

                     Samanaikaisesti komissio havaitsi, että muutos vaikutti eri tavalla eri yrityksiin sen mukaan, mikä oli yrityksen tuotantotilanne. Kirjolohen tuotanto perustuu Turkissa perheyrityksiin ja muodostaa hajanaisen sektorin, joka koostuu pääasiassa pienistä ja keskisuurista yrityksistä. Jos näillä pienillä yrityksillä oli yksi kasvatusyksikkö tai pieniä kasvatusyksiköitä samalla alueella, tukiin oikeuttavien lupien määrä pysyi samana. Vuonna 2016 tilanne muuttui kuitenkin siten, että yrityksillä, joilla oli vanhan järjestelmän mukaisesti useampi kuin yksi lupa samaa aluetta tai vyöhykettä varten, oli mahdollisuus saada suoraa tukea vain yhden luvan osalta. Vaikka vuoden 2016 uudistus vaikutti useimpiin (pieniin) yrityksiin vain jossain määrin tai ei lainkaan, muutos vaikutti todennäköisesti tuntuvammin pyynnön esittäjän kaltaisiin yrityksiin tai yrityskonserneihin.

               3.3   Lainsäädäntömuutoksen vaikutus pyynnön esittäjään ja muihin pyynnön esittäjän tarkastelua koskevalla tutkimusajanjaksolla saamiin tukiin

         3.3.1   Pyynnön esittäjälle myönnetyt suorat tuet

                     (30)

                     Vuonna 2018 kirjolohen tuottajille myönnettiin tukia vuoden 2018 maataloustukia koskevan asetuksen nro 2018/11460 (8) perusteella, jäljempänä ’vuoden 2018 asetus’. Yksityiskohtaiset tukien myöntämisedellytykset vahvistettiin vesiviljelyn tukemista koskevassa tiedonannossa nro 2018/24 (9). Kuten alkuperäisessä tutkimuksessa vahvistettiin, kyseiset toimenpiteet merkitsivät tasoitustoimenpiteiden alaisia tukia (ks. komission täytäntöönpanoasetuksen (EU) N:o 1195/2014 (10) johdanto-osan 61 ja 62 kappale). Komissio tarkisti pyynnön esittäjälle tarkastelua koskevalla tutkimusajanjaksolla myönnettyjen tukien määrää.

                     (31)

                     Tarkastelua koskevalla tutkimusajanjaksolla (2018) pyynnön esittäjällä oli yksitoista kasvatusyksikköä. Kasvatusyksiköt sijaitsivat kolmella eri alueella. Ennen lainsäädäntömuutosta pyynnön esittäjän kaikki yksitoista kasvatusyksikköä olisivat olleet tukikelpoisia (ks. johdanto-osan 22 kappale). Vuoden 2016 lainsäädäntömuutos johti kuitenkin siihen, että tarkastelua koskevalla tutkimusajanjaksolla voimassa olleen lainsäädännön mukaan pyynnön esittäjä oli oikeutettu saamaan tukea tarkastelun kohteena olevaa tuotetta varten vain yhdelle kasvatusyksikölle kutakin aluetta kohti.

                     (32)

                     Sen vuoksi pyynnön esittäjän yhdestätoista kasvatusyksiköstä ainoastaan kaksi sai tukea (11) jäljempänä mainittuihin vuoden 2018 asetuksen mukaisiin rajoihin asti (kun taas ennen vuotta 2016 voimassa olleen lainsäädännön mukaan kaikki sen yksitoista kasvatusyksikköä olisivat olleet tukikelpoisia).

                     (33)

                     Tarkastelua koskevalla tutkimusajanjaksolla tuen määrä oli 0,75 TL/kg 250 tonnin tuotantoon saakka ja 0,375 TL/kg 250–500 tonnin tuotannosta. Tuotantoa, joka ylitti 500 tonnin rajan, ei tuettu lainkaan (12).

                     (34)

                     Alkuperäisessä tutkimuksessa noudatetun menetelmän mukaisesti pyynnön esittäjän saama kokonaisetu oli tarkastelua koskevalla tutkimusajanjaksolla pyynnön esittäjän viljelemille kaloille saatujen suorien tukien määrän keskiarvo. Ostettujen kalojen osalta etu laskettiin Turkin viranomaisten myöntämien tukien kokonaismäärän perusteella jakamalla se Turkissa harjoitetun kirjolohentuotannon kokonaismäärällä. Edun laskennan tuloksena arvoon perustuvaksi tukiprosentiksi saatiin 1,44 prosenttia.

                     (35)

                     Päätelmien ilmoittamisen jälkeen pyynnön esittäjä väitti, että ”hyvien kalankasvatuskäytäntöjen” tukijärjestelmä lakkautettiin vuonna 2019, minkä vuoksi komission ei pitäisi ottaa sitä huomioon epäsuoran tuen laskennassa. Pyynnön esittäjä väitti myös, että tukimäärästä vähennettävän hallinnollisen maksun osuus ei ollut 0,2 prosenttia vaan 2 prosenttia.

                     (36)

                     Komissio hyväksyi nämä kaksi väitettä ja laski tukiprosentit uudelleen sen mukaisesti. Edun laskennan tuloksena uudeksi arvoon perustuvaksi tukiprosentiksi saatiin 1,42 prosenttia.

                     (37)

                     Lisäksi pyynnön esittäjä väitti, että komission olisi pitänyt ottaa huomioon tukikelpoisuuskriteerien muuttuminen vuonna 2019. Uusien ehtojen mukaan kalankasvattajalla oli mahdollisuus saada 0,75 TL/kg enintään 350 tonnin tuotannosta. Näin ollen enimmäisetu kalantuotantolupaa kohti pieneni vuoteen 2018 verrattuna. Komissio katsoi kuitenkin, että sen olisi perustettava laskelmansa ainoastaan tarkastelua koskevalta tutkimusajanjaksolta saatuihin todennettuihin tietoihin. Sen vuoksi komissio hylkäsi tämän väitteen.

                     (38)

                     Päätelmien ilmoittamisen jälkeen myös DAO viittasi vuonna 2019 muuttuneisiin suorien tukien kelpoisuuskriteereihin. DAO:n mukaan 250–350 tonnia tuottava kalankasvattaja saattoi vuonna 2019 saada enemmän tukea kuin vuonna 2018. Tämän perusteella DAO pyysi komissiota selvittämään, oliko mahdollista, että pyynnön esittäjä osti vuonna 2019 kalaa tällaisilta kalankasvattajilta ja sai siten välillisesti enemmän tukia kuin vuonna 2018.

                     (39)

                     Komissio muistutti ensiksi siitä, että kalantuotantolupaa kohti myönnetyn tuen enimmäismäärä pieneni vuonna 2019 (ks. johdanto-osan 37 kappale). Näin ollen kalankasvattajat, jotka viljelevät yli 350 tonnia kirjolohta, saivat vähemmän tukea kalantuotantolupaa kohti. Jos pyynnön esittäjä olisi ostanut kalaa tällaisilta kalankasvattajilta, se olisi saanut vähemmän tukea kuin vuonna 2018. Toiseksi epäsuorien tukien laskennan oli perustuttava keskimääräiseen tukeen ostettua kalatonnia kohti, kuten tarkastelua koskevalla tutkimusajanjaksollakin. Tämä keskiarvo ei voinut heijastaa kunkin sellaisen yksittäisen kalankasvattajan tilannetta, jolta pyynnön esittäjä osti kalaa. Sen vuoksi komissio hylkäsi tämän väitteen.

               3.3.2   Tuki taudeilta suojatuissa hautomoissa tapahtuvaan kirjolohen kasvatukseen

                     (40)

                     Turkin viranomaiset ottivat vuonna 2018 käyttöön uuden tukijärjestelmän taudeilta suojatuissa hautomoissa tapahtuvaa kirjolohen kasvatusta varten. Tätä uutta järjestelmää ei tarkasteltu alkuperäisessä tutkimuksessa. Tuen ehdot ja määrät vahvistettiin vuoden 2018 asetuksessa ja tiedonannossa nro 2018/24 (ks. johdanto-osan 30 kappale).

                     (41)

                     Jos yrityksellä on kirjolohen hautomo, joka täyttää tietyt turvallisuusvaatimukset, se voi saada tukea 60 TL/poikanen enintään 10 000 poikaselta (myönnetyn tuen enimmäismäärä oli 600 000 TL vuodessa).

                     (42)

                     Komissio katsoi, että tuki (suorana avustuksena) oli suorien tukien kaltaista kirjolohen tuotantotukea eli taloudellista tukea, jolla perusasetuksen 3 artiklan 1 kohdan a alakohdan i alakohdan ja 2 kohdan mukaan annetaan etua. Koska tukea myönnettiin kirjolohen tuottajille, komissio päätteli, että kyseessä oli perusasetuksen 4 artiklan 2 kohdan a alakohdassa tarkoitettu erityinen järjestelmä. Etu muodostui tukikelpoisuuskriteerit täyttäville kirjolohen tuottajille myönnettävistä suorista avustuksista.

                     (43)

                     Sen vuoksi komissio päätteli, että tukea voitiin pitää tasoitustoimenpiteiden alaisena tukena.

                     (44)

                     Tarkastuskäynnin aikana yrityksen tuotantopäällikkö mainitsi, että yritys oli investoinut laitteisiin ja investoisi niihin jatkossakin saadakseen tulevina vuosina oikeuden kyseiseen tukeen. Yrityksen toimitusjohtaja ja lailliset edustajat kiistivät kuitenkin nämä tiedot ja väittivät, että päätös edellytti hallituksen jäsenten hyväksyntää eikä sellaista päätöstä ollut edes suunnitteilla.

                     (45)

                     Ottaen huomioon tuotantopäällikön antamat selkeät ja yksiselitteiset tiedot aiemmin toteutetuista investointitoimista ja yrityksen edustajien ristiriitaiset lausunnot tarkastuskäynnin aikana komissio piti todennäköisenä, että yritys hyötyisi järjestelmästä tulevaisuudessa, ja laski enimmäisedun arvoon perustuvana tukiprosenttina, joka oli 0,72 prosenttia. Komissio ilmoitti asiasta osapuolille yleisessä ilmoitusasiakirjassa.

                     (46)

                     Osapuolille ilmoittamisen jälkeen Turkin viranomaiset ja pyynnön esittäjä vastustivat komission ilmoitusasiakirjassa esittämää aikomusta soveltaa järjestelmään tasoitustoimenpiteitä. Ne väittivät, ettei pyynnön esittäjä täyttänyt järjestelmän ehtoja eikä ollut tehnyt Turkin hallitukselle järjestelmää koskevaa hakemusta. Turkin hallitus ei ollut myöskään suorittanut pyynnön esittäjälle järjestelmän mukaisia maksuja vuonna 2018 tai vuonna 2019. Turkin hallitus huomautti myös, että järjestelmän kesto oli joka tapauksessa rajoitettu kolmeen vuoteen.

                     (47)

                     Lisäksi pyynnön esittäjä toimitti 23 päivänä maaliskuuta 2020 virallisen kirjeen, jossa se torjui komission epäilyt siitä, että se todennäköisesti hyötyisi järjestelmän mukaisesta tuesta tulevaisuudessa. Pyynnön esittäjä sitoutui siihen, ettei se tekisi ennen vuotta 2025 investointeja, joiden avulla se tulisi tukikelpoiseksi kyseisessä järjestelmässä. Jos investointeja tehtäisiin vuonna 2025 tai sen jälkeen, yksikään Kiliç Groupiin etuyhteydessä olevista yrityksistä ei hakisi tukea järjestelmästä.

                     (48)

                     Pyynnön esittäjän toimitettua kirjeen DAO väitti sen olevan itse luotu todiste, jota komission ei pitäisi ottaa huomioon. DAO väitti, ettei pyynnön esittäjä tehnyt sitoumuksia muidenkaan tukijärjestelmien osalta.

                     (49)

                     Edellä esitettyjen seikkojen perusteella komissio arvioi uudelleen, oliko todennäköistä, että hakija tulisi hyötymään järjestelmästä tulevaisuudessa. Se vakuuttui Turkin hallituksen huomautuksista, joiden mukaan pyynnön esittäjä ei ollut oikeutettu saamaan tukea järjestelmästä eikä ollut tehnyt hakemusta tarkastelua koskevalla tutkimusajanjaksolla tai vuonna 2019. Lisäksi komissio otti huomioon yrityksen 23 päivänä maaliskuuta 2020 päivätyn kirjeen, jonka mukaan yritys ei ollut tukikelpoinen ainakaan ennen vuotta 2025. DAO:n väitteeseen, jonka mukaan kirje oli itse luotu todiste, joka saapui vasta päätelmien ilmoittamisen jälkeen, komissio otti sen kannan, että kirje toimitettiin ilmoittamisen yhteydessä eli pyynnön esittäjä käytti oikeuksiaan oikea-aikaisesti, minkä vuoksi kirjeen sisältöä ei voitu jättää huomiotta. Lisäksi komissio on velvollinen arvioimaan asianmukaisesti kaikki vastaanotetut huomautukset, sillä muutoin osapuolille ilmoittaminen ei vastaisi tarkoitustaan. Kirje sisältää pyynnön esittäjän antaman vankan sitoumuksen ja liittyy sen seikan arvioimiseen, kuinka todennäköisesti pyynnön esittäjä saa järjestelmästä kompensaatioetuja tulevaisuudessa. Tästä syystä se seikka, ettei kirjallisessa sitoumuksessa mainita muita tukijärjestelmiä, on merkityksetön. Näiden seikkojen perusteella komissio päätti olla soveltamatta järjestelmään tasoitustoimenpiteitä.

                     (50)

                     Täydentävien päätelmien ilmoittamisen jälkeen DAO totesi jälleen, että komissiolla oli velvollisuus ottaa huomioon tekijöitä, jotka liittyvät tutkimusajanjakson jälkeiseen ajanjaksoon, ja että komission olisi pitänyt vahvistaa alkuperäinen arviointinsa sisällyttämällä tuki laskelmaan. DAO vastusti erityisesti komission päätöstä pitää pyynnön esittäjän kirjallista sitoumusta luotettavana todisteena. Se väitti, ettei yrityksen hallituksen päätös ollut sitova ja että sitä voitiin muuttaa milloin tahansa. DAO:n mielestä tällä rikottiin olennaista oikeusperiaatetta, jonka mukaan yritys ei saa luoda todistetta omaksi edukseen, kun otettiin huomioon tarkastuskäynniltä saadut tiedot aiemmin toteutetusta investointitoimesta.

                     (51)

                     Komissio katsoi, että päätös olla soveltamatta järjestelmään tasoitustoimenpiteitä ei perustunut pelkästään pyynnön esittäjän kirjalliseen sitoumukseen vaan myös muuhun tosiasioihin pohjautuvaan näyttöön, kuten Turkin hallituksen tietoihin, joiden mukaan pyynnön esittäjä ei hakenut tukea eikä ollut oikeutettu saamaan tukea järjestelmästä. Komissio totesi uudelleen olevansa velvollinen arvioimaan kaikki päätelmien ilmoittamisen jälkeen saadut tiedot ja todisteet, eikä tässä yhteydessä ollut ratkaisevaa se, että pyynnön esittäjä antoi sitoumuksensa tätä tarkoitusta varten, kun arvioitiin, oliko todennäköistä, että kantaja hyötyisi järjestelmästä tulevaisuudessa. Lisäksi komissio muistutti olevan kiistatonta, ettei pyynnön esittäjä ollut tehnyt kaikkia tarvittavia investointeja tullakseen tukikelpoiseksi kyseisessä järjestelmässä. Sen vuoksi komissio hylkäsi tämän väitteen.

                     (52)

                     Koska kysymys siitä, oliko tasoitustoimenpiteitä sovellettava tukeen, jota myönnettiin taudeilta suojatuissa hautomoissa tapahtuvaan kirjolohen kasvatukseen, oli käynyt merkityksettömäksi, komissio ei alkanut käsitellä DAO:n huomautuksia siitä, mikä olisi asianmukainen tapa laskea järjestelmästä tulevaisuudessa saatavat edut.

               3.3.3   Tuetut lainat

                     (53)

                     Tarkastelua koskevalla tutkimusajanjaksolla pyynnön esittäjä sai kuusi edullista lainaa käyttöpääoman rahoittamiseen. Lainat myönsi Turkin tasavallan maatalouspankki (Türkiye Cumhuriyeti Ziraat Bankasi tai Ziraat Bankasi) erityisesti maataloustuotantoa varten ja Türk Eximbank (13) vientitoimintaa varten. Koska tilanteen muuttumisesta ei esitetty näyttöä, komissio totesi alkuperäisen tutkimuksen päätelmien mukaisesti (14), että molemmat pankit noudattivat valtion politiikkaa ja olivat perusasetuksessa tarkoitettuja julkisia elimiä.

                     (54)

                     Asiaankuuluvana oikeusperustana olivat asetus 2018/11188 (Ziraat-pankin matalakorkoinen investointi- ja toimintalaina maataloustuotantoa varten) ja Türk Eximbankin rediskonttausohjelma (15).

                     (55)

                     Pyynnön esittäjän saama etu muodostui siitä, että sille tarjottiin tavanomaisia markkinakorkoja alhaisempia korkoja. Komissio otti rekonttausohjelmaan liittyvän edun huomioon vientimyynnissä, kun taas muut konsernin koko tuotantoon tarkoitetut tuetut lainat otettiin huomioon kokonaismyynnissä. Kuudesta lainasta koituva kokonaisetu oli arvoon perustuvana tukiprosenttina ilmaistuna 0,15 prosenttia.

                     (56)

                     Osapuolille ilmoittamisen jälkeen pyynnön esittäjä väitti, että sen oli maksettava palkkio yhdestä kiistanalaisesta lainasta, kun taas viitelainasta ei maksettu palkkiota. Sen mielestä komission olisi pitänyt pienentää etua vastaavasti. Komissio katsoi kuitenkin, että tasapuolisen vertailun vuoksi laskelmissa oli verrattava ainoastaan varsinaisen lainan tai viitelainan korkoja ilman muita pankkikuluja. Sen vuoksi komissio hylkäsi tämän väitteen.

                     (57)

                     Lisäksi pyynnön esittäjä kyseenalaisti sen, että komissio oli käyttänyt samaa vertailuarvoa määrittäessään etua kahden eri ajanjaksoina myönnetyn tasoitustoimenpiteiden alaisen lainan osalta. Se väitti myös, että toisen kiistanlaisen lainan korko oli vahvistettu kuukausittain (eikä vuosittain), minkä vuoksi pyynnön esittäjän saama korko vastasi markkinakorkoa. Komissio hyväksyi molemmat väitteet. Näille lainoille laskettu uusi arvoon perustuva tukiprosentti oli 0,13 prosenttia.

               3.4   Pyynnön esittäjään sovellettavat uudet tasoitustullit

                     (58)

                     Pyynnön esittäjän saaman kokonaisedun perusteella laskettu arvoon perustuva tukiprosentti on 1,55 prosenttia.

                                 Suora tuki

                                 1,42 %

                                 Tuetut lainat

                                 0,13 %

                                    Yhteensä

                                    1,55 %

                     (59)

                     Edellä esitetyt päätelmät liittyvät pyynnön esittäjän erityistilanteeseen eivätkä näin ollen vaikuta alkuperäisen asetuksen liitteessä lueteltujen yritysten tukiprosentteihin.

                     (60)

                     Päätelmien ilmoittamisen ja täydentävän ilmoittamisen jälkeen Turkin viranomaiset väittivät, että komission olisi pitänyt laskea tukiprosentti uudelleen ”kaikille muille yrityksille”. Komissio hylkäsi tämän väitteen. Se toisti, että osittainen välivaiheen tarkastelu ja sen päätelmät tukitason merkittävästä laskusta koskivat ainoastaan pyynnön esittäjää. Lisäksi komissio muistutti siitä, että kaikkia muita turkkilaisia kirjolohen tuottajia koskevat päätelmät pysyivät muuttumattomina. Tältä osin se totesi, että jos jokin asianomaisista osapuolista pitää siihen sovellettavien toimenpiteiden uudelleentarkastelua perusteltua, kyseinen osapuoli voi pyytää uudelleentarkastelua tukien vastaisen perusasetuksen 19 artiklan nojalla, kuten vireillepanoilmoituksessa (5 kohta) todetaan.

                     (61)

                     Päätelmien ilmoittamisen jälkeen Turkin viranomaiset totesivat, että jos komissio ei ottanut huomioon taudeilta suojatuissa hautomoissa tapahtuvaan kirjolohen kasvatukseen tarkoitettua tukea, yhteenlaskettu arvoon perustuva tukiprosentti oli vähämerkityksinen. Ne toistivat tämän väitteen täydentävän ilmoittamisen jälkeen. Komissio muistutti siitä, että vähämerkityksisen tuen kynnysarvo on 1 prosentti, mutta kehittyvien maiden osalta se on 2 prosenttia. Se muistutti myös siitä, että perusasetuksen 14 artiklan 5 kohtaa sovellettaessa maata pidetään kehittyvänä maana, jos se sisältyy yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 978/2012 liitteessä II olevaan luetteloon (EUVL L 303, 31.10.2012, s. 1) (16). Koska Turkki ei sisälly kyseisessä asetuksessa vahvistettuun luetteloon edunsaajamaista, komissio hylkäsi tämän väitteen.

               3.5   Olosuhteiden merkittävä muutos ja lainsäädäntömuutoksen pysyvyys

                     (62)

                     Edellä esitetyt pyynnön esittäjän erityistilannetta koskevat päätelmät vahvistivat täytäntöönpanoasetuksen (EU) 2018/823 päätelmät, jotka on esitetty tiivistettyinä edellä johdanto-osan 24–29 kappaleessa. Vaikka mainitussa asetuksessa arvioitiin kokonaistilannetta kaikkien Turkissa toimivien kirjolohen tuottajien osalta (eli kirjolohen keskivertotuottajan tilannetta), siinä todettiin myös, että vuoden 2016 lainsäädäntömuutoksen jälkeen joidenkin kirjolohen tuottajien saamat tuet vähenivät merkittävästi (täytäntöönpanoasetuksen (EU) 2018/823 johdanto-osan 49 kappale).

                     (63)

                     Komissio totesi, että tämä päti myös pyynnön esittäjään. Se huomautti ensiksi, että uusi laskettu arvoon perustuva tukiprosentti (1,55 prosenttia) oli huomattavasti pienempi kuin alkuperäisessä tutkimuksessa vahvistettu 9,5 prosentin tukiprosentti.

                     (64)

                     Toiseksi pyynnön esittäjä ei voinut hyödyntää monia muita tukijärjestelmiä korvatakseen suoran tuen vähenemisen täysimääräisesti (17).

                     (65)

                     Lisäksi kalankasvatusyksiköiden määrän vähenemiseen johtanut lainsäädäntömuutos otettiin käyttöön vuonna 2016, ja se on pysynyt voimassa tarkastelua koskevalla tutkimusajanjaksolla (2018) ja vuonna 2019 (18) eli jo neljän vuoden ajan. Turkin hallitus ei ole ilmoittanut komissiolle, että suunnitelmissa olisi ottaa vuotta 2016 edeltäneet tukikelpoisuuskriteerit uudelleen käyttöön. Sen vuoksi komissio on pitänyt vuonna 2016 käyttöön otettua muutosta perusasetuksen 19 artiklan 4 kohdassa tarkoitettuna pysyvänä muutoksena.

                     (66)

                     Päätelmien ilmoittamisen ja täydentävän ilmoittamisen jälkeen DAO kyseenalaisti komission päätelmän, jonka mukaan pyynnön esittäjän saamien tukien väheneminen oli pysyvää. DAO:n mukaan komission olisi pitänyt arvioida koko tukijärjestelmän pysyvyyttä eikä keskittyä ainoastaan vuoden 2016 muutokseen, joka koski vain yhtä tukijärjestelmää. Lisäksi se väitti, että vuoden 2016 jälkeen Turkin viranomaiset pyrkivät kompensoimaan vuoden 2016 muutoksesta johtunutta tukien vähenemistä ottamalla käyttöön uudet tukijärjestelmät, joilla tuettiin suljettuja tuotantojärjestelmiä, yli 1 kg:n painoisten kirjolohien tuotantoa, hyviä kalankasvatuskäytäntöjä ja kalojen merkitsemistä. DAO väitti myös, ettei komissio ottanut laskelmassaan huomioon taudeilta suojatuissa hautomoissa tapahtuvaan kirjolohen kasvatukseen tarkoitetun tuen uusia kelpoisuusehtoja eikä mahdollisen tuen enimmäismäärän korottamista vuonna 2019. Lisäksi se katsoi, että uudet investoinnit, joita pyynnön esittäjä saattaisi tehdä saadakseen tukea, tehtäisiin tuetulla valtion myöntämällä lainalla.

                     (67)

                     Kuten edellä on selitetty, komissio ei arvioinut ainoastaan vuoden 2016 lainsäädäntömuutoksen vaikutusta pyynnön esittäjään vaan myös mahdollisia uusia tukijärjestelmiä, joista pyynnön esittäjä olisi voinut hyötyä tarkastelua koskevalla tutkimusajanjaksolla ja sen jälkeen. Komissio totesi, ettei pyynnön esittäjä ollut oikeutettu saamaan tukia suljettujen tuotantojärjestelmien tukiohjelmasta, koska se tuotti kirjolohta patoaltaissa eikä suljetussa järjestelmässä, joka olisi täyttänyt kelpoisuusvaatimukset. Se totesi myös, että kalojen merkitsemiseen ja hyviin kalankasvatuskäytäntöihin tarkoitetut tuet lakkautettiin vuosina 2018 ja 2019. Lisäksi komissio havaitsi ja todensi, että yli 1 kg:n painoisten kirjolohien tuotantoon tarkoitetulla tuella tuettiin yli 1,2 kg:n painoisten kirjolohien tuotantoa, eivätkä tällaiset kalat kuuluu tarkasteltavana olevan tuotteen määritelmän piiriin. Kuten johdanto-osan 40–52 kappaleessa selitetään, pyynnön esittäjä ei saanut myöskään taudeilta suojatuissa hautomoissa tapahtuvaan kirjolohen kasvatukseen tarkoitettua tukea tarkastelua koskevalla tutkimusajanjaksolla eikä todennäköisesti tulisi saamaan sitä ennen vuotta 2025. Johdanto-osan 46 ja 47 kappaleessa selitetyn uusien tietojen uudelleenarvioinnin perusteella komissio päätteli, ettei pyynnön esittäjä saisi tulevaisuudessa tukea taudeilta suojatuissa hautomoissa tapahtuvaan kirjolohen kasvatukseen tarkoitetusta tukijärjestelmästä.

                     (68)

                     Lisäksi komissio katsoi, että väite, jonka mukaan pyynnön esittäjä rahoittaisi kaikki uudet laitteet tuetulla lainalla, perustui pikemminkin mahdollisuuteen kuin konkreettiseen näyttöön. Sen vuoksi komissio hylkäsi tämän väitteen.

                     (69)

                     Edellä esitetyn pohjalta komissio katsoi edelleen, että tukiin liittyneet olosuhteet olivat perusasetuksen 19 artiklan 4 kohdan ja edellä esitettyjen päätelmien perusteella muuttuneet merkittävästi ja että suorien tukien väheneminen on pyynnön esittäjän osalta pysyvää.

               3.6   Päätelmät

                     (70)

                     Edellä esitetystä seuraa, että pyynnön esittäjää koskevaa tasoitustullia olisi muutettava 3.4 kohdan mukaisesti.

                     (71)

                     Tässä asetuksessa säädetyt toimenpiteet ovat Euroopan parlamentin ja neuvoston asetuksen (EU) 2016/1036 (19) 15 artiklan 1 kohdalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Muutetaan täytäntöönpanoasetuksen (EU) 2015/309 1 artiklan 2 kohta pyynnön esittäjän osalta seuraavasti:

                        Yritys

                        Tasoitustulli

                        Taric-lisäkoodi

                        BAFA Su Ürünleri Yavru Üretim Merkezi Sanayi Ticaret AŞ

                        1,5 %

                        B965

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 15 päivänä toukokuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 176, 30.6.2016, s. 55.

            (2)  Komission täytäntöönpanoasetus (EU) 2015/309, annettu 26 päivänä helmikuuta 2015, lopullisen tasoitustullin käyttöönotosta Turkista peräisin olevan tietyn kirjolohen tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta (EUVL L 56, 27.2.2015, s. 12).

            (3)  Komission täytäntöönpanoasetus (EU) 2018/823, annettu 4 päivänä kesäkuuta 2018, Turkin tasavallasta peräisin olevan tietyn kirjolohen tuonnissa sovellettavia tasoitustoimenpiteitä koskevan osittaisen välivaiheen tarkastelun päättämisestä (EUVL L 139, 5.6.2018, s. 14).

            (4)  Täytäntöönpanoasetuksen (EU) 2018/823 johdanto-osan 49 kappale.

            (5)  Ilmoitus Turkista peräisin olevan tietyn kirjolohen tuonnissa sovellettavia tasoitustoimenpiteitä koskevan osittaisen välivaiheen tarkastelun vireille panemisesta (EUVL C 176, 22.5.2019, s. 24).

            (6)  Vuoden 2016 maataloustuista 25 päivänä huhtikuuta 2016 annettu Turkin asetus nro 2016/8791 (joka pantiin takautuvasti täytäntöön 1 päivästä tammikuuta 2016).

            (7)  Vesiviljelyn tukemista koskeva tiedonanto nro 2016/33, joka liittyy asetuksen nro 2016/8791 täytäntöönpanoon, julkaistiin Turkin virallisessa lehdessä 3 päivänä elokuuta 2016.

            (8)  Vuoden 2018 maataloustuista 2 päivänä helmikuuta 2018 annettu Turkin asetus nro 2018/11460 (joka pantiin takautuvasti täytäntöön 1 päivästä tammikuuta 2018).

            (9)  Vesiviljelyn tukemista koskeva tiedonanto nro 2018/24, joka liittyy asetuksen nro 2018/11460 täytäntöönpanoon, julkaistiin Turkin virallisessa lehdessä 29 päivänä toukokuuta 2018.

            (10)  Komission täytäntöönpanoasetus (EU) N:o 1195/2014, annettu 29 päivänä lokakuuta 2014, väliaikaisen tasoitustullin käyttöönotosta Turkista peräisin olevan tietyn kirjolohen tuonnissa (EUVL L 319, 6.11.2014, s. 1).

            (11)  Pyynnön esittäjä kasvatti yhdellä asianomaisista alueista yli 1,2 kg:n painoisia kirjolohia (tuotetta, joka ei kuulunut tutkimuksen piiriin), eikä se käyttänyt kyseistä yksikköä sellaisten kirjolohien kasvattamiseen, jotka olisivat vastanneet tarkasteltavana olevan tuotteen määritelmää. Sen vuoksi se sai tukea kahdella kolmesta tukikelpoisesta alueesta.

            (12)  Tuotantokatot otettiin käyttöön vuonna 2017 annetulla lainsäädännöllä.

            (13)  Türk Eximbank voi toteuttaa ohjelman suoraan tai siihen voi osallistua yksityisiä pankkeja.

            (14)  Ks. komission täytäntöönpanoasetuksen (EU) N:o 1195/2014 johdanto-osan 67 ja 69 kappale.

            (15)  Tästä annetaan tarkempia tietoja vienti- ja ulkomaanvaluuttaa tuottavien palvelujen rediskonttoluottoja koskevissa täytäntöönpanoperiaatteissa ja kiertokirjeessä (rediskonttausohjelma).

            (16)  Komission täytäntöönpanopäätös 2014/918/EU, annettu 16 päivänä joulukuuta 2014, Kiinan kansantasavallasta, Intiasta ja Vietnamista peräisin olevien polyesterikatkokuitujen tuontia koskevan tukien vastaisen menettelyn päättämisestä (EUVL L 360, 17.12.2014, s. 65), johdanto-osan 76 kappale, alaviite 3.

            (17)  Kuten johdanto-osan 32–41 kappaleessa selitetään, taudeilta suojatuissa hautomoissa tapahtuvaan kirjolohen kasvatukseen tarkoitettu tuki ja tuetut lainat kasvattivat Kiliç Groupin tukiprosenttia vain 0,72 prosenttia, joten ne eivät kompensoineet suorien tukien vähenemistä.

            (18)  Vuonna 2019 tukien enimmäismäärä lupaa kohti oli 0,75 TL/kg enintään 350 000 kg:lta. Tämä merkitsee sitä, että yhteenlaskettu tukien enimmäismäärä kalantuotantolupaa kohti pieneni vuoteen 2018 verrattuna.

            (19)  Euroopan parlamentin ja neuvoston asetus (EU) 2016/1036, annettu 8 päivänä kesäkuuta 2016, muista kuin Euroopan unionin jäsenvaltioista tapahtuvalta tuetulta tuonnilta suojautumisesta (EUVL L 176, 30.6.2016, s. 21).


title: Komission täytäntöönpanoasetus (EU) 2019/1256, annettu 23 päivänä heinäkuuta 2019, kiireellisistä toimenpiteistä kuivattujen papujen Nigeriasta tapahtuvan tuonnin keskeyttämiseksi annetun täytäntöönpanoasetuksen (EU) 2015/943 muuttamisesta sen soveltamisajan jatkamiseksi (ETA:n kannalta merkityksellinen teksti.)

text:
                  24.7.2019

                  FI

                  Euroopan unionin virallinen lehti

                  L 196/3

         KOMISSION TÄYTÄNTÖÖNPANOASETUS (EU) 2019/1256,
         annettu 23 päivänä heinäkuuta 2019,
         kiireellisistä toimenpiteistä kuivattujen papujen Nigeriasta tapahtuvan tuonnin keskeyttämiseksi annetun täytäntöönpanoasetuksen (EU) 2015/943 muuttamisesta sen soveltamisajan jatkamiseksi
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan,
         sekä katsoo seuraavaa:

                     (1)

                     Asetuksessa (EY) N:o 178/2002 vahvistetaan yleiset periaatteet, jotka koskevat elintarvikkeita ja niiden turvallisuutta unionin ja kansallisella tasolla. Siinä säädetään kiireellisistä toimenpiteistä, joita komissio toteuttaa, jos on näyttöä siitä, että jostakin kolmannesta maasta tuotava elintarvike aiheuttaa todennäköisesti vakavan riskin ihmisten terveydelle.

                     (2)

                     Komission täytäntöönpanoasetuksella (EU) 2015/943 (2) keskeytettiin CN-koodiin 0713 39 00 kuuluvien kuivattujen papujen tuonti Nigeriasta unioniin. Keskeytys perustui siihen, että diklorvossia – joka ei ole sallittu tehoaine – todettiin lukuisissa kontaminaatiotapauksissa pitoisuuksina, jotka ylittivät Euroopan elintarviketurvallisuusviranomaisen alustavasti vahvistaman akuutin altistumisen viiteannoksen selvästi. Kieltoa oli määrä soveltaa 30 päivään kesäkuuta 2016 saakka odotettaessa, että Nigeria panisi täytäntöön aiheelliset riskinhallintatoimenpiteet.

                     (3)

                     Komission täytäntöönpanoasetuksella (EU) 2016/874 (3) jatkettiin Nigeriasta peräisin olevien kuivattujen papujen tuonnin keskeyttämistä 30 päivään kesäkuuta 2019. Lisäksi sillä ulotettiin keskeytys koskemaan myös CN-koodeja 0713 35 00 ja 0713 90 00. Keskeytyksen jatkaminen perustui siihen, että diklorvossia esiintyi edelleen Nigeriasta tuoduissa kuivatuissa pavuissa, ja siihen, ettei ollut mahdollista täyttää lyhyessä ajassa unionin elintarvikelainsäädännön vaatimuksia torjunta-ainejäämien osalta.

                     (4)

                     Helmikuussa 2018 Nigeria toimitti uuden toimintasuunnitelman. Nigerian mukaan tavoitteena oli erityisesti valvoa ja järkeistää kuivattujen papujen tuotantoa, lujittaa oikeudellista kehystä ja sääntely-ympäristöä sekä laatia perusperiaatteet kuivattujen papujen laatutuotannolle. Komission käsityksen mukaan Nigeria ei ole vielä pannut täytäntöön kyseistä toimintasuunnitelmaa eikä myöntänyt määrärahoja sen täytäntöönpanoon. Koska Nigeria ei ole vielä pannut toimintasuunnitelmaa täytäntöön integroidun tuholaistorjunnan ja torjunta-ainejäämien enimmäismäärien osalta, ei voida päätellä, että unionin torjunta-ainejäämiä koskevat vaatimukset täyttyisivät asianomaisissa kuivatuissa pavuissa.

                     (5)

                     Sen vuoksi tuonnin keskeyttämistä olisi jatkettava vielä kolme vuotta, jotta Nigeria voi toteuttaa asianmukaiset riskinhallintatoimenpiteet ja toimittaa vaaditut takeet.

                     (6)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Korvataan täytäntöönpanoasetuksen (EU) 2015/943 5 artikla seuraavasti:

                  ”5 artikla
                  Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
                  Sitä sovelletaan 30 päivään kesäkuuta 2022.”

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 23 päivänä heinäkuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EYVL L 31, 1.2.2002, s. 1.

            (2)  Komission täytäntöönpanoasetus (EU) 2015/943, annettu 18 päivänä kesäkuuta 2015, kiireellisistä toimenpiteistä kuivattujen papujen Nigeriasta tapahtuvan tuonnin keskeyttämiseksi ja asetuksen (EY) N:o 669/2009 liitteen I muuttamisesta (EUVL L 154, 19.6.2015, s. 8).

            (3)  Komission täytäntöönpanoasetus (EU) 2016/874, annettu 1 päivänä kesäkuuta 2016, kiireellisistä toimenpiteistä kuivattujen papujen Nigeriasta tapahtuvan tuonnin keskeyttämiseksi annetun täytäntöönpanoasetuksen (EU) 2015/943 muuttamisesta. (EUVL L 145, 2.6.2016, s. 18).


title: Komission Täytäntöönpanoasetus (EU) 2019/1683, annettu 2 päivänä lokakuuta 2019, erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän muun kuin vähäisen muutoksen hyväksymisestä (Crème d’Isigny (SAN))

text:
                  9.10.2019

                  FI

                  Euroopan unionin virallinen lehti

                  L 258/8

         KOMISSION TÄYTÄNTÖÖNPANOASETUS (EU) 2019/1683,
         annettu 2 päivänä lokakuuta 2019,
         erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän muun kuin vähäisen muutoksen hyväksymisestä (Crème d’Isigny (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Komissio on asetuksen (EU) N:o 1151/2012 53 artiklan 1 kohdan ensimmäisen alakohdan mukaisesti tutkinut Ranskan esittämän pyynnön, joka koski komission asetuksen (EY) N:o 1107/96 (2) nojalla rekisteröidyn suojatun alkuperänimityksen ”Crème d’Isigny” eritelmän muutoksen hyväksymistä. Tähän muutokseen sisältyy nimityksen ”Crème d’Isigny” muuttaminen muotoon ”Crème d’Isigny” / ”Crème fraîche d’Isigny”.

                     (2)

                     Ranskan viranomaiset ilmoittivat komissiolle 16 päivänä lokakuuta 2017 päivätyllä kirjeellä, että asetuksen (EU) N:o 1151/2012 15 artiklan 4 kohdan mukainen siirtymäkausi, joka päättyy 31 päivänä joulukuuta 2022, oli myönnetty kymmenelle Ranskan alueelle sijoittautuneelle toimijalle, jotka täyttävät mainitun artiklan edellytykset suojattuja alkuperänimityksiä ”Beurre d’Isigny” ja ”Crème d’Isigny” koskevien eritelmien muuttamisesta 12 päivänä syyskuuta 2017 annetun ja 20 päivänä syyskuuta 2017 Ranskan tasavallan virallisessa lehdessä julkaistun asetuksen mukaisesti. Samat viranomaiset toimittivat 26 päivänä syyskuuta 2018 päivätyllä kirjeellä uuden, 30 päivänä elokuuta 2018 annetun asetuksen tekstin, jolla muutetaan 12 päivänä syyskuuta 2017 annettua asetusta ja joka sisältää mainittujen toimijoiden nimet. Kansallisen vastaväitemenettelyn aikana kyseiset toimijat, jotka olivat laillisesti pitäneet kaupan tuotetta ”Crème d’Isigny” jatkuvasti vähintään viiden vuoden ajan siihen asti, kun hakemus toimitettiin, olivat esittäneet vastaväitteitä. Kuusi toimijaa oli vastustanut seuraavaa säännöstä: ”Lypsävillä lehmillä on oltava kullakin vähintään 35 aaria nurmea (luonnonnurmet, lyhytikäiset ja yksivuotiset nurmet), josta vähintään 20 aarin on oltava laidunta tai ainakin 10 aarin on oltava laidunta, jos täydennyksenä käytetään tuorerehua.” Kyseessä ovat seuraavat toimijat: GAEC des normandes (SIRET: 38531072700016), GAEC des Quesnel (SIRET: 41022988100011), GAEC du chalet (SIRET: 34005162200017), GAEC de la cour des mares (SIRET: 34897314000026), GAEC du hameau (SIRET: 38259121200016) ja GAEC du petit flot (SIRET: 43783781800016). Kaksi toimijaa oli vastustanut seuraavaa säännöstä: ”Tuore- tai säilönurmi muodostaa keskimäärin vähintään 40 % rehuannoksesta kuiva-aineena ilmoitettuna vähintään seitsemän kuukautta kestävän laiduntamisen aikana.” Kyseessä ovat seuraavat toimijat: EARL des clôtures (SIRET: 51075733900013) ja GAEC du Clos Roset (SIRET: 48310227300016). Kaksi toimijaa oli vastustanut seuraavaa säännöstä: ”Vuoden muuna aikana [laidunkauden ulkopuolella] osuus [tuore- tai säilönurmi] ei saa päivittäisessä rehuannoksessa olla pienempi kuin 20 % kuiva-aineena ilmoitettuna.” Kyseessä ovat seuraavat toimijat: GAEC de la Ronchette (SIRET: 49754563200018) ja GAEC du Village Culot.

                     (3)

                     Koska kyseessä ei ole asetuksen (EU) N:o 1151/2012 53 artiklan 2 kohdan mukainen vähäinen muutos, komissio julkaisi muutospyynnön kyseisen asetuksen 50 artiklan 2 kohdan a alakohdan mukaisesti Euroopan unionin virallisessa lehdessä (3).

                     (4)

                     Komissiolle ei ole toimitettu asetuksen (EU) N:o 1151/2012 51 artiklan mukaisia vastaväitteitä, minkä vuoksi eritelmän muutos olisi hyväksyttävä,

               ON HYVÄKSYNYT TÄMÄN ASETUKSEN:

            1 artikla
            Hyväksytään nimitystä ”Crème d’Isigny” (SAN) koskevan eritelmän muutos, joka on julkaistu Euroopan unionin virallisessa lehdessä.

            2 artikla
            Edellä 1 artiklassa myönnettyyn suojaan sovelletaan siirtymäkautta, jonka Ranska on myöntänyt asetuksen (EU) N:o 1151/2012 15 artiklan 4 kohdan mukaisesti mainitun artiklan vaatimukset täyttäville toimijoille, alkuperänimitystä ”Beurre d’Isigny” koskevan eritelmän muuttamisesta 12 päivänä syyskuuta 2017 annetun ja 20 päivänä syyskuuta 2017 Ranskan tasavallan virallisessa lehdessä julkaistun asetuksen ja alkuperänimitystä ”Crème d’Isigny” koskevan eritelmän muuttamisesta 30 päivänä elokuuta 2018 annetun ja 6 päivänä syyskuuta 2018 Ranskan tasavallan virallisessa lehdessä julkaistun asetuksen mukaisesti.

            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 2 päivänä lokakuuta 2019.

                  Komission puolesta

                  puheenjohtajan nimissä

               Phil HOGAN

                  Komission jäsen

            (1)  EUVL L 343, 14.12.2012, s. 1.

            (2)  Komission asetus (EY) N:o 1107/96, annettu 12 päivänä kesäkuuta 1996, neuvoston asetuksen (ETY) N:o 2081/92 17 artiklassa säädetyn menettelyn mukaisesta maantieteellisten merkintöjen ja alkuperäisnimitysten rekisteröinnistä (EUVL L 148, 21.6.1996, s. 1).

            (3)  EUVL C 176, 22.5.2019, s. 7.


title: Komission täytäntöönpanoasetus (EU) 2019/1685 annettu 4 päivänä lokakuuta 2019, eläinten hyvinvointia käsittelevän Euroopan unionin vertailukeskuksen nimeämisestä siipikarjan ja muiden pienten tuotantoeläinten osalta (ETA:n kannalta merkityksellinen teksti)

text:
                  9.10.2019

                  FI

                  Euroopan unionin virallinen lehti

                  L 258/11

         KOMISSION TÄYTÄNTÖÖNPANOASETUS (EU) 2019/1685
         annettu 4 päivänä lokakuuta 2019,
         eläinten hyvinvointia käsittelevän Euroopan unionin vertailukeskuksen nimeämisestä siipikarjan ja muiden pienten tuotantoeläinten osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (1) (virallista valvontaa koskeva asetus) ja erityisesti sen 95 artiklan 1 kohdan,
         sekä katsoo seuraavaa:

                     (1)

                     Komission täytäntöönpanoasetuksella (EU) 2018/329 (2) nimettiin yhteenliittymä, jota johtaa Wageningen Livestock Research ja jossa ovat mukana myös Aarhusin yliopisto ja Friedrich-Loeffler-Institut, eläinten hyvinvointia käsitteleväksi Euroopan unionin vertailukeskukseksi, joka vastaa komission ja jäsenvaltioiden horisontaalisten toimien tukemisesta asetuksen (EU) 2017/625 1 artiklan 2 kohdan f alakohdassa tarkoitetulla eläinten hyvinvointia koskevien vaatimusten alalla. Euroopan unionin vertailukeskusten monivuotisessa työohjelmassa esitettyjen tehtävien mukaisesti kyseisen eläinten hyvinvointia käsittelevän Euroopan unionin vertailukeskuksen toiminta keskittyy sikojen hyvinvointiin.

                     (2)

                     Komissio toteutti tämän jälkeen asetuksen (EU) 2017/625 95 artiklan mukaisesti julkisen valintamenettelyn nimetäkseen toisen eläinten hyvinvointia käsittelevän Euroopan unionin vertailukeskuksen, jonka on määrä tukea komission ja jäsenvaltioiden horisontaalisia toimia siipikarjan ja muiden pienten tuotantoeläinten hyvinvointia koskeviin vaatimuksiin liittyvien sääntöjen soveltamisessa.

                     (3)

                     Julkista ehdotuspyyntöä varten nimitetty arviointi- ja valintalautakunta katsoi, että yhteenliittymä, jota johtaa Agence Nationale de Sécurité Sanitaire de l’Alimentation -laitos (Ranska) ja jossa ovat mukana myös Institut de Recerca I Tecnologia Agroalimentàries -tutkimuslaitos (Espanja), Aarhusin yliopiston Institut for Husdyrvidenskab -laitos (Tanska) ja Istituto Zooprofilattico Sperimentale della Lombardia e dell’Emilia Romagna -laitos (Italia), täyttää asetuksen (EU) 2017/625 95 artiklan 3 kohdassa vahvistetut vaatimukset ja voisi vastata kyseisen asetuksen 96 artiklassa esitetyistä tehtävistä siipikarjan ja muiden pienten tuotantoeläinten osalta.

                     (4)

                     Yhteenliittymä olisi tämän vuoksi nimettävä siipikarjan ja muiden pienten tuotantoeläinten osalta eläinten hyvinvointia käsitteleväksi Euroopan unionin vertailukeskukseksi, joka vastaa tukitehtävistä, jos ne sisältyvät Euroopan unionin vertailukeskusten vuotuisiin tai monivuotisiin työohjelmiin. Vuotuiset tai monivuotiset työohjelmat on vahvistettava niiden asiaan liittyvien työohjelmien tavoitteiden ja painotusalueiden mukaisesti, jotka komissio on hyväksynyt Euroopan parlamentin ja neuvoston asetuksen (EU) N:o 652/2014 (3) 36 artiklan mukaisesti.

                     (5)

                     Asetuksen (EU) 2017/625 95 artiklan mukaan eläinten hyvinvointia käsittelevän Euroopan unionin vertailukeskuksen nimeämisen on oltava kestoltaan rajattu tai sitä on tarkistettava säännöllisesti. Sen vuoksi eläinten hyvinvointia käsittelevän Euroopan unionin vertailukeskuksen nimeämistä siipikarjan ja muiden pienten tuotantoeläinten osalta olisi tarkasteltava uudelleen viiden vuoden välein.

                     (6)

                     Siipikarjan ja muiden pienten tuotantoeläinten osalta nimetylle eläinten hyvinvointia käsittelevälle Euroopan unionin vertailukeskukselle olisi annettava riittävästi aikaa valmistella työohjelmansa seuraavaa talousarviokautta varten. Sen vuoksi tätä asetusta olisi sovellettava 1 päivästä tammikuuta 2020,

               ON HYVÄKSYNYT TÄMÄN ASETUKSEN:

            1 artikla

               1.   Nimetään seuraava yhteenliittymä eläinten hyvinvointia käsitteleväksi Euroopan unionin vertailukeskukseksi, joka vastaa komission ja jäsenvaltioiden horisontaalisten toimien tukemisesta siipikarjan ja muiden pienten tuotantoeläinten hyvinvointia koskevien vaatimusten alalla:

                           Nimi:

                           :

                           Yhteenliittymä, jota johtaa Agence Nationale de Sécurité Sanitaire de l’Alimentation (Ranska) ja jossa ovat mukana myös Institut de Recerca I Tecnologia Agroalimentàries (Espanja), Aarhusin yliopisto – Institut for Husdyrvidenskab (Tanska) ja Istituto Zooprofilattico Sperimentale della Lombardia e dell’Emilia Romagna (Italia)

                           Osoite:

                           :

                                       14 rue Pierre et Marie Curie

                                       94701 Maisons-Alfort Cedex

                                       RANSKA

               2.   Nimeämistä on tarkasteltava uudelleen tämän asetuksen soveltamisen alkamispäivästä lähtien viiden vuoden välein.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2020.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 4 päivänä lokakuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 95, 7.4.2017, s. 1.

            (2)  Komission täytäntöönpanoasetus (EU) 2018/329, annettu 5 päivänä maaliskuuta 2018, eläinten hyvinvointia käsittelevän Euroopan unionin vertailukeskuksen nimeämisestä, EUVL L 63, 6.3.2018, s. 13.

            (3)  Euroopan parlamentin ja neuvoston asetus (EU) N:o 652/2014, annettu 15 päivänä toukokuuta 2014, elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä, neuvoston direktiivien 98/56/EY, 2000/29/EY ja 2008/90/EY, Euroopan parlamentin ja neuvoston asetusten (EY) N:o 178/2002, (EY) N:o 882/2004, (EY) N:o 396/2005, Euroopan parlamentin ja neuvoston direktiivin 2009/128/EY ja Euroopan parlamentin ja neuvoston asetuksen (EY) N:o 1107/2009 muuttamisesta sekä neuvoston päätösten 66/399/ETY, 76/894/ETY ja 2009/470/EY kumoamisesta, EUVL L 189, 27.6.2014, s. 1.